CELEX: 32017R0953
Language: sk
Date: 2017-06-06 00:00:00
Title: Vykonávacie nariadenie Komisie (EÚ) 2017/953 zo 6. júna 2017, ktorým sa stanovujú vykonávacie technické predpisy, pokiaľ ide o formát a načasovanie správ investičných spoločností a organizátorov trhu obchodných miest o pozíciách podľa smernice Európskeho parlamentu a Rady 2014/65/EÚ o trhoch s finančnými nástrojmi (Text s významom pre EHP )

7.6.2017   
            
            
               SK
            
            
               Úradný vestník Európskej únie
            
            
               L 144/12
            
         VYKONÁVACIE NARIADENIE KOMISIE (EÚ) 2017/953
   zo 6. júna 2017,
   ktorým sa stanovujú vykonávacie technické predpisy, pokiaľ ide o formát a načasovanie správ investičných spoločností a organizátorov trhu obchodných miest o pozíciách podľa smernice Európskeho parlamentu a Rady 2014/65/EÚ o trhoch s finančnými nástrojmi
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (1), a najmä na jej článok 58 ods. 7,
   keďže:
   
               (1)
            
            
               V snahe dosiahnuť väčšiu transparentnosť na trhoch s komoditnými derivátmi, emisnými kvótami a ich derivátmi by organizátori trhu a investičné spoločnosti prevádzkujúci obchodné miesto, na ktorom sa tieto finančné nástroje obchodujú, mali zverejňovať týždenné správy ukazujúce súhrnný počet osôb držiacich zmluvu a celkovú otvorenú pozíciu za každý komoditný derivát, emisnú kvótu alebo jej derivát, ktorá presahuje prahové hodnoty stanovené v delegovanom nariadení Komisie (EÚ) 2017/591 (2), pokiaľ ide o regulačné technické predpisy na uplatňovanie obmedzení pozícií komoditných derivátov, a dané správy oznamovať Európskemu orgánu pre cenné papiere a trhy (ESMA).
            
         
               (2)
            
            
               Včasné predkladanie správ, ktoré predtým uverejnili príslušné obchodné miesta, v rámci jednoznačnej a spoločnej lehoty uľahčuje orgánu ESMA týždenné centralizované uverejňovanie týchto správ z celej Únie.
            
         
               (3)
            
            
               Z dôvodu konzistentnosti a s cieľom zabezpečiť hladké fungovanie finančných trhov je nevyhnutné, aby sa ustanovenia tohto nariadenia a ustanovenia smernice 2014/65/EÚ uplatňovali od toho istého dátumu.
            
         
               (4)
            
            
               Toto nariadenie vychádza z návrhu vykonávacích technických predpisov, ktoré orgán ESMA predložil Komisii.
            
         
               (5)
            
            
               Orgán ESMA uskutočnil otvorené verejné konzultácie k návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov zriadenú článkom 37 nariadenia Európskeho parlamentu a Rady (EÚ) č. 1095/2010 (3),
            
         PRIJALA TOTO NARIADENIE:
   Článok 1
   Lehoty na podávanie správ
   Organizátori trhu a investičné spoločnosti uvedené v článku 58 ods. 1 smernice 2014/65/EÚ zasielajú orgánu ESMA týždenné správy uvedené v písmene a) uvedeného článku týkajúce sa kumulovaných pozícií držaných na konci obchodovania každého týždňa najneskôr do stredy 17.30 hod. SEČ nasledujúceho týždňa.
   Ak pondelok, utorok alebo streda daného týždňa, v ktorom sa daná správa má predložiť, nepripadá na pracovný deň organizátora trhu alebo investičnej spoločnosti uvedených v prvom odseku, uvedený organizátor trhu alebo investičná spoločnosť predkladajú túto správu čo najskôr, avšak najneskôr do štvrtka 17.30 hod. SEČ daného týždňa.
   Článok 2
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 3. januára 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. júna 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 173, 12.6.2014, s. 349.
   
      (2)  Delegované nariadenie Komisie (EÚ) 2017/591 z 1. decembra 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o regulačné technické predpisy na uplatňovanie obmedzení pozícií komoditných derivátov (Ú. v. EÚ L 87, 31.3.2017, s. 479).
   
      (3)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).